เดินทางข้ามสหรัฐ ด้วยน้ำมันพืชทอดอาหาร
มีผู้นำรถโดยสารเก่าที่ใช้เครื่องยนต์ดีเซลมาดัดแปลงให้สามารถใช้น้ำมันพืชทอดอาหาร และประสบความสำเร็จในการทดลองเดินทางข้ามสหรัฐโดยไม่ต้องห
แทบไม่น่าเชื่อเลยว่ามีผู้ที่สามารถดัดแปลงรถยนต์ดีเซลเก่าๆให้มาใช้น้ำมันทอดอาหารเป็นเชื้อเพลิงวิ่งเป็นระยะทางกว่า 6 พันกิโลเมตร โดยไม่ต้องแวะปั๊มเติมน้ำมันเลยนับเป็นครั้งแรกของการเดินทางจากฝั่งตะวันออกของสหรัฐ ไปยังฝั่งตะวันตกด้วยรถยนต์ชนิดนี้ซึ่งอาจเป็นพลังงานทางเลือกในอนาคต คุณเกรก เมลวิลล์นักหนังสือพิมพ์ ตัดสินใจซื้อรถโดยสารเก่าคันหนึ่งเมื่อ 2 ปีก่อนและนำมาดัดแปลงให้ใช้น้ำมันพืชภรรยาของเขาเป็นผู้ออกความคิดนี้ เพื่อช่วยลดการปล่อยก๊าซคาร์บอนไดออกไซด์ซึ่งทำให้โลกร้อนแต่ที่คิดไกลไปกว่านั้นคือการประหยัดค่าเชื้อเพลิง เขาเคยอ่านพบงานวิจัยว่า ร้านอาหารยินดีที่จะให้น้ำมันทอดอาหารเหลือใช้เพราะไม่ต้องการเสียเงินค่ากำจัดเหมือนกับขยะ คุณเกรก บอกว่า การออกแบบเครื่องยนต์ดีเซลดั้งเดิมนั้นสามารถใช้ได้ทั้งน้ำมันพืชและเชื้อเพลิงจากปิโตรเลียม รูดอล์ฟ ดีเซลผู้ออกแบบเครื่องยนต์ชนิดนี้เมื่อร้อยปีก่อน ก็สาธิตด้วยน้ำมันพืช ซึ่งเขาคิดว่าประโยชน์จะตกอยู่กับเกษตรกรที่สามารถผลิตเชื้อเพลิงขึ้นใช้เอง โดยไม่ต้องพึ่งพาภายนอก แต่น้ำมันพืชก็มีข้อจำกัดตรงที่มีความข้นมากกว่าน้ำมันดีเซลที่ใช้ทั่วไป ดังนั้นเพื่อให้มีประสิทธิภาพสูงสุดจึงต้องดัดแปลงบางอย่างที่เครื่องยนต์แต่ก็ไม่ได้ยุ่งยากซับซ้อนนัก คุณเกรก กล่าวว่าปัญหาที่ท้าทายคือน้ำมันพืชจะเปลี่ยนสภาพเป็นวุ้นและแข็งตัวที่อุณหภูมิสูง เขาจึงเลือกรถเก่าที่ใช้เครื่องยนต์ดีเซลเมอร์ซิเดสเพราะมีความเหมาะสมและไปหาซื้อชุดอุปกรณ์ที่แยกถังน้ำมันพืชออกมาต่างหากเมื่อติดเครื่องยนต์ก็ใช้น้ำมันดีเซลปกติเดินเครื่อง เมื่อเครื่องร้อนขึ้นก็กดปุ่มปิดท่อส่งน้ำมันดีเซลหันมาใช้น้ำมันพืชแทน คุณเกรกทดลองนำรถยนต์พลังน้ำมันพืชวิ่งระยะทางไกล 6,200 กิโลเมตร จากเมืองเวอร์มอนต์ทางฝั่งตะวันออก มายังรัฐแคลิฟอร์เนียทางฝั่งตะวันตกของสหรัฐฯโดยไม่หยุดแวะเติมน้ำมัน การเดินทางใช้เวลา 8 วัน หมดน้ำมันพืชใช้แล้ว 720ลิตรและน้ำมันดีเซล เพียง 15 ลิตร ซึ่งเขาและเพื่อนคู่หูเดินทางได้นำประสบการณ์ครั้งนี้มาถ่ายทอดลงหนังสือเล่มใหม่ที่เล่าถึงความตื่นเต้นท้าทาย คุณเกรก บอกว่าสิ่งท้าทายตลอดการเดินทางคือ การหาน้ำมันพืชใช้แล้วเพราะกำลังเป็นที่ต้องการอย่างมากในปัจจุบันและต้องทนดมกลิ่นน้ำมันทอดอาหารที่ไม่ค่อยจะโสภานัก นอกจากนี้กลิ่นก็ยังติดอยู่ตามเสื้อผ้าและอุปกรณ์ภายในรถ ทำให้รู้สึกกระอักกระอ่วนใจเมื่อต้องลงไปทานอาหารหรือพบปะผู้คนแต่ถึงกระนั้นเขาก็สามารถทำให้ประชาชนตระหนักถึงวิธีการใช้ชีวิตที่ยั่งยืน หลายแห่งที่รถวิ่งผ่านประชาชนให้การต้อนรับและเข้าใจในสิ่งที่เขากำลังทำอยู่ว่าเพื่อสิ่งแวดล้อมที่ดีขึ้นต่อลูกหลานในอนาคต อย่างไรก็ตามคุณเกรกยอมรับว่ารถที่ใช้พลังงานจากน้ำมันพืชใช้แล้ว ยังไม่ใช่พาหนะทางเลือกแห่งอนาคตเพราะมีข้อจำกัดหลายอย่างเช่นต้องใช้เวลามาก สกปรกและมีกลิ่นเหม็นแต่เป้าหมายในการเดินทางครั้งนี้ คือสร้างแรงบันดาลใจให้บริษัทผลิตรถยนต์ และคนที่มีหัวอัจฉริยะคิดค้นพลังงานทางเลือกอย่างอื่นที่ทั้งประหยัดเป็นมิตรต่อสิ่งแวดล้อม และใช้งานได้ในทางปฏิบัติมากขึ้น